महिलाओं को बचा रहा घर का काम, कम नींद और ज्यादा स्ट्रेस दे रहा बीमारी को न्योता
Diabetes in Men versus Women; Insufficient Sleep and Stress Increase Disease Susceptibility इसका सीधा जवाब है कि महिलाएं पुरुषों के मुकाबले ज्यादा एक्टिव रहती हैं। अधिक उम्र में पहुंचने के बाद भी महिलाएं घर के कामों को करती रहती हैं,
होली को 1 हफ्ते से भी कम वक्त बचा है। आप किसी को रंग लगाएं और वो आपको मीठा खिलाए, इस रिवाज के चलते ध्यान रहे- कहीं मीठा ज्यादा न हो जाए। क्योंकि भारत को वैसे भी दुनिया की ‘डायबिटीज कैपिटल’ कहा जाता है। पूरी दुनिया के 17% डायबिटीज पेशेंट भारत में ही हैं। अभी इनकी संख्या करीब 8 करोड़ है और अनुमान है कि यह संख्या 20 साल बाद 13.5 करोड़ हो जाएगी। सवाल है कि डायबिटीज यानी शुगर की बीमारी क्यों होती है और यह भारतीयों को इतनी तेजी से अपनी चपेट में क्यों ले रही है?
जेनेटिक या फिर लाइफस्टाइल से जुड़ी इस बीमारी में 95% से अधिक लोगों को टाइप-2 डायबिटीज है। यानी हमारी डाइट, फिजिकल एक्टिविटी, तनाव, नींद और जींस जैसे कई फैक्टर हैं जो डायबिटीज के लिए जमीन तैयार करते हैं।
महिलाओं में पुरुषों के मुकाबले डायबिटीज कम है। नेशनल फैमिली हेल्थ सर्वे (NFHS-5) की रिपोर्ट के अनुसार, 12.4% महिलाएं और 14.5% पुरुष गंभीर डायबिटीज से पीड़ित हैं।
खबर में आगे बढ़ने से पहले एक पोल पर आपकी राय ले लेते हैं और जानते हैं कि भारतीय सबसे अधिक डायबिटीज के शिकार क्यों होते हैं। 
महिलाओं में पुरुषों के मुकाबले डायबिटीज कम क्यों है? 
इसका सीधा जवाब है कि महिलाएं पुरुषों के मुकाबले ज्यादा एक्टिव रहती हैं। अधिक उम्र में पहुंचने के बाद भी महिलाएं घर के कामों को करती रहती हैं, जो उन्हें फिजिकली फिट रखता है। खासकर ग्रामीण क्षेत्र की महिलाएं पुरुषों के मुकाबले ज्यादा फिट रहती हैं।
NFHS-5 की रिपोर्ट में जिक्र है कि 30 साल की उम्र से ऊपर 9% महिलाओं को डायबिटीज है। जबकि इसी उम्र में 11.3% पुरुषों को डायबिटीज है। भले ही महिलाओं में डायबिटीज पुरुषों के मुकाबले कम है, लेकिन यह भी देखने को मिलता है कि डायबिटीज से पीड़ित महिला अपने लिए अलग से खाना नहीं पकाती। घर में खाना पुरुषों की पसंद को ध्यान में रखकर बनाया जाता है। दूसरा, महिलाएं घर के बजट को ध्यान में रखते हुए सबसे पहले अपने से जुड़े खर्च में ही कटौती करती हैं। इस मामले में संपन्न और गरीब परिवारों से आ रही महिला की स्थिति में ज्यादा अंतर नहीं है।
डायबिटीज जैसी बीमारी कंट्रोल करने के लिए पैसे से ज्यादा अवेयरनेस जरूरी है-
भारत में डायबिटीज का पहला कनेक्शन अगर जेंडर से है तो दूसरा जागरुकता से है।
अलर्ट नहीं हैं तो डायबिटीज जकड़ लेगी 
शिक्षा और जागरुकता का डायबिटीज से सीधा संबंध है। यदि आप शिक्षित नहीं हैं और सेहत को लेकर चौकन्ने नहीं रहते हैं तो डायबिटीज का रिस्क बढ़ जाता है। NFHS-5 की रिपोर्ट कहती है कि 17.4% महिलाएं जो कभी स्कूल नहीं गईं उनमें ‘बॉर्डर लाइन शुगर’ पाई गई। दूसरी ओर, वैसी महिलाएं जिन्होंने कम से कम 11 साल स्कूल में पढ़ाई की, उनमें डायबिटीज का स्तर कम पाया गया। इनकी संख्या महज 8.4 फीसदी ही रही।
पब्लिक हेल्थ फाउंडेशन ऑफ इंडिया के प्रोफेसर के श्रीनाथ रेड्‌डी बताते हैं कि फाइनेंशियली मजबूत होते हुए भी आप पढ़े-लिखे और जागरूक नहीं हैं तो डायबिटीज का खतरा बना रहेगा। इसका दूसरा पहलू यह भी है कि यदि व्यक्ति फाइनेंशियली कमजोर है और पढ़ा-लिखा नहीं है तो डायबिटीज का खतरा और बढ़ेगा।
बीमारी से बचाव के लिए उसे जानना जरूरी 
डरहम यूनिवर्सिटी में एंथ्रोपोलॉजिस्ट डॉ. एमिलिजा जैबिल्यू बताती हैं कि यह जरूरी नहीं है कि आप अपनी सेहत पर कितना खर्च कर सकते हैं बल्कि यह जरूरी है कि आप बीमारी के बारे में कितना जानते हैं और कितने अलर्ट रहते हैं। डॉ. एमिलिजा ने दिल्ली में डायबिटीज पीड़ितों पर रिसर्च की है। वह कहती हैं कि रिसर्च के दौरान मैंने देखा कि बहुत कम पढ़े-लिखे लोगों को भी डायबिटीज के बारे में पता था। वो ये भी जानते थे कि इसे कैसे कंट्रोल किया जा सकता है। उनके पास जो भी संसाधन थे, उसके जरिए ही वे इससे लड़ रहे थे।
डायबिटीज का पहला कनेक्शन जेंडर, दूसरा जागरुकता और तीसरा कनेक्शन उम्र से है।
20 राज्यों में 35 से कम उम्र की आबादी हो रही डायबीटिक 
नेशनल फैमिली हेल्थ सर्वे (NFHS-5) की रिपोर्ट के मुताबिक देश के 29 में से 20 राज्यों में 35 साल के नीचे के युवा तेजी से डायबिटिक हो रहे हैं। इंडियन काउंसिल ऑफ मेडिकल रिसर्च (ICMR) ने अपने शोध में बताया है कि जैसे-जैसे उम्र बढ़ती जाती है वैसे-वैसे डायबिटीज होने का रिस्क बढ़ता है। यानी इंसुलिन रेसिस्टेंस बढ़ता जाता है। लेकिन 60 की उम्र के बाद डायबिटीज का रिस्क कम होने लगता है।
भारत के पूर्वी, उत्तर पूर्वी और दक्षिणी राज्यों के सैंपल में युवाओं के ब्लड ग्लूकोज लेवल में बढ़ोतरी देखने को मिली है।
पांच राज्यों में स्थिति चिंताजनक है। ये राज्य हैं-पश्चिम बंगाल, आंध्र प्रदेश, उत्तराखंड, गोवा और त्रिपुरा। इन राज्यों में 35 साल के नीचे के 8% पुरुषों में रैंडम ब्लड ग्लूकोज लेवल 140 mg/dl पाया गया। पश्चिम बंगाल और त्रिपुरा की महिलाओं में भी ग्लूकोज लेवल इससे ऊपर पाया गया।
सर्वे के तहत 15-54 एज ग्रुप के लोगों का भी टेस्ट किया गया। इसमें भी पिछले सर्वे (2015-16 ) से अधिक डायबिटीज के पेशेंट मिले। तमिलनाडु, तेलंगाना, असम, मेघालय, सिक्कम, मिजोरम, गुजरात और ओडिशा में पिछले सर्वे के मुकाबले 6% की वृद्धि देखने को मिली।
जेंडर, जागरुकता, उम्र के बाद डायबिटीज का असली जिम्मेदार हमारा लाइफस्टाइल है।
कम नींद और ज्यादा स्ट्रेस सबसे बड़ा कारण 
युवाओं में डायबिटीज होने का मुख्य कारण कम सोना और अधिक स्ट्रेस लेना है। लोकल सर्किल्स ने एक सर्वे में बताया कि हर 4 में से 1 भारतीय 4 घंटे से भी कम नींद लेता है। देश में केवल 6% ही लोग हैं जो 8 घंटे की नींद पूरी करते हैं।
सेंट जॉन मेडिकल कॉलेज एंड हॉस्पिटल, बेंगलुरु में डिपार्टमेंट ऑफ पीडियाट्रिक नेफ्रोलॉजी के हेड डॉ. अनिल वासुदेवन बताते हैं कि नींद कम लेने और स्ट्रेस में रहने का असर शरीर के मेटाबॉलिज्म पर पड़ता है। यह भी डायबिटीज का बड़ा रिस्क फैक्टर है। इसके अलावा हमारे खानपान में हुआ बदलाव भी डायबिटीज की वजह बन रहा है।
पॉलिश्ड दाल और चावल भी खतरनाक
शहरों में जिस तरह खानपान बदला है वैसा ही गांवों में होने लगा भी है। सीताराम भरतिया इंस्टीट्यूट ऑफ साइंस एंड रिसर्च में सीनियर कंसल्टेंट डॉ. हर्षपाल सिंह सचदेव बताते हैं कि अब गांवों में भी प्रोसेस्ड फूड बिक रहा है। इनमें प्रिजर्वेटिव्स और सोडियम ज्यादा होता है। आर्थिक रूप से कमजोर वर्ग की थाली में फल और सब्जियां कम हो गई हैं। पॉलिश किया हुआ चावल और दाल उनकी डाइट का हिस्सा होता है। इसमें न फाइबर होता है और न ही दूसरे न्यूट्रिएंट्स।
केश्रीनाथ रेड्‌डी बताते हैं कि मोटापा भी डायबिटीज का बड़ा कारण बनकर उभरा है। टोटल बॉडी फैट या पेट के आसपास जमी चर्बी का सीधा संबंध इंसुलिन रेसिस्टेंस और डायबिटीज से है।
भारतीय सबसे अधिक डायबिटीज की चपेट में क्यों?
इंडियन काउंसिल ऑफ मेडिकल रिसर्च और पब्लिक हेल्थ फाउंडेशन इंडिया की रिपोर्ट के अनुसार, पिछले 25 वर्षों में देश में डायिबिटीज 64% बढ़ी है। दुनिया के किसी भी देश में इस रफ्तार से डायबिटीज नहीं बढ़ी। सवाल यह उठता है कि भारतीय किसी दूसरी बीमारी के मुकाबले डायबिटीज के अधिक शिकार क्यों हो रहे?
इसके तीन मुख्य कारण हैं-
कोविड के कारण डायबिटीज रिस्क बढ़ा 
कोविड के कारण भी डायबिटीज मरीजों की संख्या काफी बढ़ी। यह देखा गया कि जिन्हें कोविड हुआ उनमें डायबिटीज होने का खतरा 40% तक बढ़ गया। यह उनके लिए घातक साबित हुआ जो डायबिटीज के साथ-साथ ब्लैक फंगस म्यूकोरमाइकोसिस से पीड़ित हुए।
कई रिपोर्ट में बताया गया कि कोरोना के कई वैरिएंट्स हैं जो सीधे पैंक्रियाज पर हमला करते हैं। इससे उन सेल्स में गड़बड़ी होती है जो इंसुलिन बनाते हैं। इंसुलिन में गड़बड़ी के कारण डायबिटीज होने के खतरे बढ़ जाते हैं।
डायबिटीज कैसे और कब चेक करवानी चाहिए, इसे लेकर भी लोगों में भ्रम है। इसका सही तरीका जानने से पहले ये ग्रैफिक देख लेते हैं
शरीर में ग्लूकोज की मात्रा चेक करने के लिए दिन में कभी भी ब्लड टेस्ट करना ‘रैंडम ग्लूकोज टेस्ट’ कहा जाता है। इसमें भूखा भी नहीं रहना पड़ता। इस टेस्ट से पता चलता है कि आपको डायबिटीज होने का रिस्क है या नहीं। अगर ग्लूकोज लेवल 140 mg/dl से ऊपर आए तो डॉक्टर डायबिटीज कंफर्म करने के लिए दूसरा टेस्ट करवाएंगे।
फास्टिंग ग्लूकोज टेस्ट और ओरल ग्लूकोज टॉलरेंस टेस्ट (OGTT) 
फास्टिंग ग्लूकोज टेस्ट से 8 घंटे पहले तक कुछ खाना-पीना नहीं होता है। अगर फास्टिंग ग्लूकोज टेस्ट से भी डायबिटिक होने का पता न चले तो डॉक्टर OGTT करते हैं। इसमें भी 8 घंटे की फास्टिंग के बाद टेस्ट होता है। 8 घंटे बाद व्यक्ति को ग्लूकोज लिक्विड पीने को देते हैं। 2 घंटे के बाद फिर से ब्लड ग्लूकोज मापा जाता है। इससे कंफर्म हो जाता है कि व्यक्ति डायबेटिक है या नहीं।
ये जरूरी है कि लोगों को डायबिटीज के खतरों के बारे में जानकारी मिले। उन्हें ऐसी हेल्दी डाइट का ऑप्शन भी पता चले जो जेब पर भारी न हो और डायबिटीज को दूर भी रखे। एक्सरसाइज और वॉक को अपनी रूटीन लाइफ का हिस्सा बनाएं। लोगों को डायबिटीज के लक्षणों को पहचानने और उन्हें इग्नोर करने पर आने वाली परेशानियों की जानकारी मिले। साथ ही इस बात का ध्यान रखें कि पूरी नींद, सही खुराक और फिजिकल एक्टिविटी इस बीमारी से दूर रखने में मदद करती है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।